**A Nébih bemutatja: A TISZTOGATÓ**

**Ismét egy korszerű és innovatív eszközt mutat be a Nemzeti Élelmiszerlánc-biztonsági Hivatal (Nébih), melynek segítségével hatékonyabban tudja kommunikálni az élelmiszer-biztonság fontosságát a fiatalok felé. „A TISZTOGATÓ” névre keresztelt játék a Nébih virtuális valóság-szimulációja, mely Oculus Rifttel (virtuális valóság szemüveggel) játszható.**

A Nébih kiemelt célja egy olyan tudástár létrehozása és változatos eszközökkel történő bemutatása, amelynek segítségével a legfiatalabbak is megismerkedhetnek az élelmiszer-biztonság alapjaival. A már megszokott játékos feladatok, bemutatók, kiadványok után most *–*a hivatalok között egyedülálló módón *–* a virtuális valóság (VR) világába csempésztük bele a legfontosabb élelmiszerbiztonsági alapszabályokat.

„A TISZTOGATÓ” VR játékban egy konyhában kell megoldanunk hét élelmiszerbiztonsági hibát. Minden sikeresen elhárított vészhelyzet után munícióhoz jutunk, amivel a ránk támadó, óriás szalmonella baktériumokat „likvidálhatjuk”, így tisztítva meg a konyhát.

A játékidő 3 perc. Mivel a játékos Oculus Riftet, azaz virtuális valóság szemüveget használ, így nincs szükség kábelekre, szabadon mozoghat a 3x3 méteres térben.

A Nébih „TISZTOGATÓ” kipróbálható a VR-Parkban (Budapest, 1066 Budapest, Teréz krt. 62.). A mielőbbi bejutásban mi is igyekszünk segíteni, hiszen mától kétnapos nyereményjátékot is indítunk a Nébih élelmiszerbiztonsági kampánya, az „Ételt csak okosan” Facebook oldalán (<https://www.facebook.com/eteltcsakokosan/>). A feladványok helyes megfejtői között 15 db belépőt sorsolunk ki a VR-Parkba, ahol a „TISZTOGATÓ” mellett számos más virtuális valóság-szimulátor is várja az érdeklődőket.

Kalandra fel! Jó szórakozást kívánunk!

2019. december 18.

 Nemzeti Élelmiszerlánc-biztonsági Hivatal